钦定古今图书集成/方舆汇编/职方典/第1484卷 > 《采兰引》前人
## 钦定古今图书集成/方舆汇编/职方典/第1484卷 > 《采兰引》前人

广通县东向水关产兰，绿叶紫茎，春华秋馥，盖《楚骚》所称“纫佩之兰” 也。人家盆植如蒲萱者，盖兰之别种，曰荪与芷耳。时川姜子见而采以赠予，知九畹之受诬千载矣。一旦而雪，作《采兰引》。

秋风众草歇，丛兰扬其香。绿叶与紫茎，猗猗山之阳。
结根不当户，无人自芬芳。密林交翳翳，鸣泉何汤汤。
欲采往无路，跼步愁褰裳。美人驰目成，要予以昏黄。
山谷岁复晚，修佩为谁长。采芳者何人，荪芷共升堂。
徒令楚老惜，坐使宣尼伤。感此兴中怀，弦琴不成章。